नेपालको भूकम्पमाथि बनेको डकुसिरिज नेट्फ्लिक्समा आउँदै
२०७२ मा नेपालमा गएको भूकम्पमाथि बनेको डकुसिरिज 'आफ्टरसक एभरेस्ट एन्ड द नेपाल अर्थक्वेक' नेट्फ्लिक्समा प्रदर्शन हुने भएको छ । नेपालतर्फकी निर्माता पूजा पन्तका अनुसार अधिकांश नेपाली प्राविधिक सहभागी भएको उक्त डकुसिरिज तीन एपिसोडमा अक्टोबर ६ देखि प्रदर्शनमा आउने भएको हो ।
काठमाडौँ — २०७२ मा नेपालमा गएको भूकम्पमाथि बनेको डकुसिरिज 'आफ्टरसक एभरेस्ट एन्ड द नेपाल अर्थक्वेक' नेट्फ्लिक्समा प्रदर्शन हुने भएको छ । नेपालतर्फकी निर्माता पूजा पन्तका अनुसार अधिकांश नेपाली प्राविधिक सहभागी भएको उक्त डकुसिरिज तीन एपिसोडमा अक्टोबर ६ देखि प्रदर्शनमा आउने भएको हो ।नेट्फ्लिक्सले डकुसिरिजको पहिलो एपिसोडको ट्रेलर पनि सार्वजनिक गरेको छ । अली लाम्बार्ट निर्देशित डकुसिरिज बेलायतको प्रोडक्सनमा तयार भएको हो । 'नेपालमा खिचिएका सबै दृश्यमा नेपाली क्रूकै मात्र काम छ । मैले यूकेको प्रोडक्सनलाई सामग्री व्यवस्थापनमात्र नभई कथा खोज्न पनि सहयोग गरेकी छु । नेपालीहरूको अन्तर्वार्ता पनि मैले नै लिएको हो,' पूजाले भनिन् ।उनका अनुसार डकुसिरिजमा भूकम्पका फुटेजहरू पुरानै प्रयोग गरिएका छन् । डकुसिरिजको काम कोभिड-१९ महामारीबीच गरिएको पूजाले बताइन् । विष्णु कल्पित र विकिल स्थापितले डकुसिरिजको क्यामेरामा काम गरेका छन् भने सम्राट खनाल र ज्योति रानाले साउन्डमा काम गरेका छन् ।'एक दिन अचानक डकुसिरिजका टिमबाट मलाई इमेल आयो । डकुसिरिज नेट्फ्लिक्समा आउने भनेपछि म पनि उत्साहित भएँ,' पूजा सम्झिन्छन् । 